VEGA og Global Copenhagen præsenterer
**Shantel & Bucovina Club Orkestar får igen sveden til at drive ned af væggene i VEGA**

*Balkanbandet Shantel & Bucovina Club Orkestar er tilbage i Lille VEGA den 27. november med deres energiske og medrivende liveshows anført af den karismatiske Shantel. Bandet har et nyt album med sig, der er skabt til at blive spillet live.*

**Balkan brass for fuld blæs**

Da Shantel & Bucovina Club Orkestar sidste år forvandlede et udsolgt Lille VEGA til et svedende, feststemt kaos, blev der ikke sparet på begejstringen hos [Gaffas](http://gaffa.dk/anmeldelse/67479) anmelder, som gav koncerten 5 stjerner og følgende ord med på vejen.

*”45 minutter senere kan man knap nok kende sig selv og lokalet. Stemningen har været eklektisk. Bandet har spillet røven ud af røjserne og et stort område foran scenen har været en moshpit, selv på balkonen har folk hoppet.”*

Når den eksplosivt, dansable blanding af sigøjner-fantasier og knviskarpe elektroniske club-rytmer bliver akkompagneret af et live brass band, er det nemlig meget svært at stå stille. [Shantel & Bucovina Club Orkestars](https://www.facebook.com/ShantelBucovinaClub) energiniveau og legesyge er blevet sammenlignet med musikalske kollegaer i Manu Chao og Gogol Bordello.

**Live-shows som udgangspunkt** Bandet udgiver den 18. oktober det nye album, *Anarchy & Romance*,

som ifølge Shantel er landet et sted mellem popkultur, højkultur og streetcredibility. Tidligere har bassen og de elektroniske beats været i fokus med det klare mål at ramme dansegulvet, men på dette album har udgangspunktet været et andet. Live-situationen er albummets kerne, hvilket har gjort lyden mere åben, rå, upoleret og risikofyldt - med et ord endnu mere farverig. Orientalske skalaer og mellemøstlige harmonier bliver blandet med klassikere indenfor folkemusikken som den bluesede, græske Rembetiko og på sangen ”Letkis – A Touch Of Beauty”, hvor den finske tango bliver genfortolket.

**Disko-partisanen**

Bandets bagmand Stefan Hantel var i 90’erne en populær dj i hjembyen Frankfurt Am Main og efter en ferie i moderens hjemstavn Bucovina, blev han inspireret til at remixe elektroniske beats med krydrede balkan-toner. Succesen udeblev ikke, og dansegulvene var proppede, når han afholdt Bucovina Club-aftener. Club-aftenerne blev senere til verdensomspændende turnéer.

Det store kommercielle gennembrud kom med singlerne [”Immigrant Child”](http://www.youtube.com/watch?v=Guqjazrs6zQ) og [”Disko Partizani”](http://www.youtube.com/watch?v=UpF73sCSUOM) fra albummet af samme navn fra 2007. Sangeren har siden skrevet filmmusik til både Faith Akin samt Sasha Baron Cohens *Borat* og som den første tyske musiker spillet på den legendariske Glastonbury Festival. Koncerten er blevet til i et samarbejde med Global Copenhagen - regionalt spillested for Verdensmusik.

**Fakta om koncerten**

Shantel & Bucovina Club Orkestar
Onsdag d. 27. november kl. 21.00
Lille VEGA, Enghavevej 40, 1674 Kbh. V
180 kr. + gebyr

Billetsalget starter senere i dag VEGAs hjemmeside, Billetnet.dk og på posthuse